Ψήφισμα του Συμβουλίου

της 15ης Ιουλίου 2003

για το κοινωνικό και ανθρώπινο κεφάλαιο - Η δόμηση κοινωνικού και ανθρώπινου κεφαλαίου στην κοινωνία της γνώσης: μάθηση, εργασία, κοινωνική συνοχή και φύλο

(2003/C 175/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ:

1. ΥΠΕΝΘΥΜΙΖΟΝΤΑΣ ότι το Ευρωπαϊκό Συμβούλιο της Λισαβόνας, του Μαρτίου του 2000, ζήτησε "μια κοινωνία της πληροφορίας για όλους" και υπογράμμισε ότι απαιτούνται επενδύσεις σε ανθρώπινο δυναμικό και ότι κάθε πολίτης πρέπει να διαθέτει τις δεξιότητες που απαιτούνται για τη ζωή και την εργασία σε αυτή την κοινωνία της πληροφορίας, καθώς και ότι απαιτείται η προώθηση όλων των πτυχών της ισότητας μεταξύ ανδρών και γυναικών, συμπεριλαμβανομένης της μείωσης του επαγγελματικού διαχωρισμού,

2. ΥΠΕΝΘΥΜΙΖΟΝΤΑΣ ότι το Ευρωπαϊκό Συμβούλιο της Λισαβόνας, έθεσε ως στόχο, για το 2010, την αύξηση του ποσοστού απασχόλησης στο 70 % και την αύξηση του ποσοστού απασχολούμενων γυναικών σε άνω του 60 %, κατά μέσο όρο, και ότι το Ευρωπαϊκό Συμβούλιο της Στοκχόλμης του Μαρτίου του 2001 έθεσε ενδιάμεσους στόχους για τα ποσοστά απασχόλησης της Ευρωπαϊκής Κοινότητας και στόχο 50 % για τους μεγαλύτερους σε ηλικία εργαζομένους έως το 2010,

3. ΛΑΜΒΑΝΟΝΤΑΣ ΥΠΟΨΗ ότι το Ευρωπαϊκό Συμβούλιο των Βρυξελλών του Μαρτίου του 2003, στο πλαίσιο της ευρωπαϊκής στρατηγικής για την απασχόληση, υπογράμμισε τη σημασία της επένδυσης σε ανθρώπινο κεφάλαιο και της διά βίου μάθησης, ως προϋποθέσεων για την προαγωγή της ευρωπαϊκής ανταγωνιστικότητας, για την επίτευξη υψηλών συντελεστών αύξησης και απασχόλησης και για τη μετάβαση σε μια οικονομία βασισμένη στη γνώση, καθώς επίσης ζήτησε να υλοποιηθεί το δεκαετές πρόγραμμα όσον αφορά τους στόχους για τα εκπαιδευτικά συστήματα στο πλαίσιο αυτό,

4. ΥΠΕΝΘΥΜΙΖΟΝΤΑΣ ότι ένας από τους στόχους για την καταπολέμηση της φτώχειας και του κοινωνικού αποκλεισμού, οι οποίοι εγκρίθηκαν από το Ευρωπαϊκό Συμβούλιο της Νίκαιας, το Δεκέμβριο του 2000, και αναθεωρήθηκαν από το Συμβούλιο το Δεκέμβριο του 2002, είναι να αξιοποιηθούν πλήρως οι δυνατότητες που ανοίγει η κοινωνία της γνώσης και οι νέες τεχνολογίες πληροφοριών και επικοινωνίας και να εξασφαλισθεί ότι δεν αποκλείεται κανένας, λαμβάνοντας ιδιαίτερα υπόψη τις ανάγκες των ατόμων με αναπηρίες,

5. ΥΠΕΝΘΥΜΙΖΟΝΤΑΣ το βασικό ρόλο τον οποίο θα πρέπει να διαδραματίζουν οι κοινωνικοί εταίροι, μέσω του αυτόνομου προγράμματος εργασίας τους και σύμφωνα με τις εθνικές παραδόσεις και πρακτικές, και οι μη κυβερνητικές οργανώσεις, ιδίως στη μείωση του ψηφιακού χάσματος, προάγοντας τη δυνατότητα πρόσβασης όλων στην κοινωνία της γνώσης και αξιοποιώντας το προκύπτον δυναμικό, ιδίως όσον αφορά τις θέσεις εργασίας και τα προσόντα,

6. ΥΠΕΝΘΥΜΙΖΟΝΤΑΣ ότι το Συμβούλιο, με το ψήφισμα, της 8ης Οκτωβρίου 2001, για την "ηλεκτρονική ένταξη" - αξιοποίηση των ευκαιριών της κοινωνίας της πληροφορίας για την κοινωνική ένταξη(1), κάλεσε τα κράτη μέλη, μεταξύ άλλων, να παρέχουν στα άτομα με αναπηρίες κατάρτιση και άλλη εκπαίδευση στον τομέα των τεχνολογιών πληροφοριών και επικοινωνίας (ΤΠΕ), να προωθούν τις βασικές γνώσεις ψηφιακής τεχνολογίας, να ενθαρρύνουν τις εταιρικές σχέσεις όλων των ενεχόμενων και να προωθούν την ισότητα μεταξύ των δύο φύλων όσον αφορά τις πολιτικές για την ηλεκτρονική ένταξη,

7. ΥΠΕΝΘΥΜΙΖΟΝΤΑΣ ότι, σύμφωνα με τα συμπεράσματα του Ευρωπαϊκού Συμβουλίου της Βαρκελώνης, το Μάρτιο του 2002, υπάρχει η ανάγκη να εξασφαλισθεί ότι όλοι οι πολίτες, και ιδίως ομάδες όπως οι άνεργες γυναίκες, θα διαθέτουν τα βασικά προσόντα, ιδίως τα σχετιζόμενα με τις ΤΠΕ,

8. ΥΠΕΝΘΥΜΙΖΟΝΤΑΣ ότι το σχέδιο δράσης eEurope 2005 περιλαμβάνει την ηλεκτρονική μάθηση στους βασικούς του στόχους και προβλέπει δράσεις για την "επανεκπαίδευση - απόκτηση δεξιοτήτων για την κοινωνία της γνώσης", και ότι τα συμπεράσματα του Συμβουλίου σχετικά με τις "ΤΠΕ και δεξιότητες στον τομέα του ηλεκτρονικού επιχειρείν στην Ευρώπη", το Δεκέμβριο του 2002, υπογράμμισαν την ανάγκη να συνεχισθούν και να ενισχυθούν περισσότερο οι προσπάθειες για κάλυψη των κενών και των αναντιστοιχιών που εξακολουθούν να υπάρχουν όσον αφορά τις ηλεκτρονικές δεξιότητες,

9. ΥΠΕΝΘΥΜΙΖΟΝΤΑΣ, στο πλαίσιο του ευρωπαϊκού έτους των ατόμων με αναπηρίες (2003), τις δυνατότητες συμμετοχής τους στην κοινωνία της γνώσης και την ανάγκη τους για πρόσβαση άνευ περιορισμών, και το ψήφισμα του Συμβουλίου, της 6ης Φεβρουαρίου 2003, για την "ηλεκτρονική προσβασιμότητα" - βελτίωση της δυνατότητας πρόσβασης ατόμων με ειδικές ανάγκες στην κοινωνία των γνώσεων(2),

10. ΛΑΜΒΑΝΟΝΤΑΣ ΥΠΟΨΗ τα συμπεράσματα της διάσκεψης με θέμα "Κοινωνικό και ανθρώπινο κεφάλαιο στην κοινωνία της γνώσης: συνέπειες πολιτικής" (Οκτώβριος 2002), όπου υπογραμμίσθηκε ότι η σχέση του κοινωνικού και του ανθρώπινου κεφαλαίου είναι αμοιβαία ενισχυτική, για την οικονομική μεγέθυνση και την κοινωνική συνοχή,

11. ΛΑΜΒΑΝΟΝΤΑΣ ΥΠΟΨΗ τα συμπεράσματα σχετικά με τη συμμετοχή και την πρόσβαση των γυναικών στις ΤΠΕ, κατόπιν της 47ης συνόδου της Επιτροπής του ΟΗΕ για τη θέση της γυναίκας (Νέα Υόρκη, Μάρτιος 2003),

12. ΛΑΜΒΑΝΟΝΤΑΣ ΥΠΟΨΗ την υπουργική διάσκεψη με θέμα "Φύλο και ΤΠΕ" (Αθήνα, Μάιος 2003), η οποία ασχολήθηκε με τους κινδύνους που ενέχει και τις ευκαιρίες που ανοίγει η κοινωνία της γνώσης για την ισότητα μεταξύ των φύλων,

13. ΛΑΜΒΑΝΟΝΤΑΣ ΥΠΟΨΗ το έγγραφο εργασίας των υπηρεσιών της Επιτροπής, που εκπονήθηκε με την υποστήριξη της ομάδας υψηλού επιπέδου για την απασχόληση και την κοινωνική διάσταση της κοινωνίας της πληροφορίας (ESDIS), με θέμα: "Κοινωνία της γνώσης: Αλληλοεπιδράσεις κοινωνικού και ανθρώπινου κεφαλαίου"(3),

1. ΑΝΑΓΝΩΡΙΖΕΙ τον καίριο ρόλο της γνώσης που είναι ενσωματωμένη σε ατομικές ικανότητες και σε κοινωνικά δίκτυα στο πλαίσιο της στρατηγικής της Λισαβόνας προκειμένου να εξασφαλισθεί ότι η Ευρωπαϊκή Ένωση θα γίνει η ανταγωνιστικότερη και δυναμικότερη οικονομία της γνώσης ανά την υφήλιο, ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και με μεγαλύτερη κοινωνική συνοχή.

2. ΥΠΟΓΡΑΜΜΙΖΕΙ την ανάγκη να αναπτυχθούν οι θετικές αλληλεπιδράσεις του κοινωνικού και του ανθρώπινου κεφαλαίου, ιδίως σε τρεις τομείς: μάθηση, εργασία και κοινωνική συνοχή, με ταυτόχρονη ένταξη της διάστασης του φύλου σε όλους αυτούς τους τομείς.

3. ΚΑΛΕΙ τα κράτη μέλη να λαμβάνουν υπόψη τους τα στοιχεία του κοινωνικού και ανθρώπινου κεφαλαίου κατά το σχεδιασμό, την ανάπτυξη και την εφαρμογή των πολιτικών και των πρωτοβουλιών τους, ιδίως όσον αφορά τους ακόλουθους τομείς:

α) Μάθηση

- να προωθούν τις υφιστάμενες πολιτικές και πρωτοβουλίες στην εκπαίδευση και την κατάρτιση, ιδίως εξασφαλίζοντας την ποιότητα με την αύξηση της αποτελεσματικότητας των σχετικών επενδύσεων και ενισχύοντας τη συμπληρωματικότητα μεταξύ των πολιτικών εκπαίδευσης, κατάρτισης και απασχόλησης, ως βάση για την ώθηση νέας οικονομικής και βιώσιμης μεγέθυνσης στο πλαίσιο της στρατηγικής της Λισαβόνας,

- να προωθούν τις νέες δυνατότητες για εκπαίδευση και κατάρτιση στο πλαίσιο της διά βίου μάθησης, όπως η ηλεκτρονική μάθηση και η μάθηση στο χώρο εργασίας, λαμβάνοντας υπόψη τις ανάγκες και προτεραιότητες των γυναικών, καθώς και τη σημασία των αυξημένων προσπαθειών σε τομείς όπως η διαφάνεια, η επικύρωση και η αναγνώριση της ανεπίσημης και άτυπης μάθησης και η πιστοποίηση των δεξιοτήτων για την ενίσχυση της κινητικότητας,

- να προάγουν τις απαραίτητες για την κοινωνία της γνώσης δεξιότητες, που δεν περιλαμβάνουν μόνον τις βασικές δεξιότητες ΤΠΕ αλλά και γενικότερες ικανότητες, όπως οι γνωστικές δεξιότητες, "η μεθοδολογία της μάθησης", η ομαδική εργασία και η επίλυση προβλημάτων,

- να υπογραμμίζουν τη σπουδαιότητα των συνεργειών μεταξύ διδασκόντων, γονέων, τοπικών κοινοτήτων, ΜΚΟ και επιχειρήσεων για τη δόμηση του κοινωνικού και ανθρώπινου κεφαλαίου μέσω της εκπαίδευσης και της κατάρτισης,

- να τονίζουν την κρίσιμη σημασία της παροχής κινήτρων για τη συμμετοχή στη διά βίου μάθηση, ιδίως ενθαρρύνοντας άτομα με χαμηλό επίπεδο προσόντων, εξίσου στην εργασία και όσον αφορά μεθόδους εκμάθησης, και να τονίζουν την ανάγκη ενθάρρυνσης της συμμετοχής εταιρειών.

β) Εργασία

- να ενθαρρύνουν τις επιχειρήσεις, και ιδίως τις ΜΜΕ, χρησιμοποιώντας μεταξύ άλλων και τα Διαρθρωτικά Ταμεία και τηρώντας τους κανόνες του ανταγωνισμού, να υιοθετούν καινοτόμες εργασιακές πρακτικές, όπως η δικτύωση, τα συμπλέγματα σταθμών εργασίας, το ηλεκτρονικό επιχειρείν και η ηλεκτρονική εργασία,

- να αξιοποιούν τις δυνατότητες οργανωτικών λύσεων όσον αφορά τη διαχείριση της μάθησης και της γνώσης, με στόχο να ενισχύεται, αφενός, το κοινωνικό καθώς και το ανθρώπινο κεφάλαιο στις επιχειρήσεις και, αφετέρου, η καινοτομία και η ανταγωνιστικότητα,

- να τονίζουν πόσο σημαντικό είναι όλοι οι εργαζόμενοι, εντός των κατ' ιδίαν επιχειρήσεων και οργανισμών, να συμμετέχουν πλήρως και να καταρτίζονται κατάλληλα για να υιοθετούν καινοτόμες εργασιακές πρακτικές, οργανωτική μάθηση και διαχείριση της γνώσης, τα οποία μπορούν να διευκολύνουν την αλλαγή, και, συνεπώς, να συνειδητοποιούν, με τον τρόπο αυτό, τα οφέλη από τη βελτίωση της ανταγωνιστικότητας και της ποιότητας του εργασιακού βίου,

- να ενισχύουν το κοινωνικό κεφάλαιο σε τοπικό επίπεδο, τηρουμένων των κανόνων ανταγωνισμού, μέσω συνεργασίας με κοινωνικούς εταίρους, επιχειρήσεις, πανεπιστήμια, ερευνητικά κέντρα, ΜΚΟ και την τοπική αυτοδιοίκηση,

- να ενθαρρύνουν, χρησιμοποιώντας και τα Διαρθρωτικά Ταμεία, ειδικές πρωτοβουλίες ώστε να αντιμετωπισθεί το πρόβλημα που τίθεται από το γεγονός ότι τα ήδη μορφωμένα και καταρτισμένα άτομα έχουν περισσότερες πιθανότητες και, στην πραγματικότητα, μεγαλύτερη πρόσβαση στις ευκαιρίες για μάθηση απ' ό,τι τα άτομα με χαμηλότερο επίπεδο εκπαίδευσης/κατάρτισης, τα οποία θα πρέπει να έχουν και το μεγαλύτερο όφελος από περαιτέρω εκπαίδευση, όπως οι γυναίκες και οι μεγαλύτεροι σε ηλικία εργαζόμενοι,

- να ενθαρρύνουν τη δημιουργία νέων καθηκόντων και δραστηριοτήτων, προσδιορίζοντας νέους τομείς απασχόλησης ως μέσο καινοτομίας, δημιουργίας νέων θέσεων εργασίας, ενίσχυσης της παραγωγικότητας και αύξησης του ανθρώπινου δυναμικού.

γ) Κοινωνική συνοχή

- να ευνοούν μια κοινωνία της γνώσης χωρίς αποκλεισμούς, αναπτύσσοντας περαιτέρω πολιτικές "ηλεκτρονικής ένταξης", προκειμένου, ειδικότερα, να εκμεταλλευθούν τις ευκαιρίες που προσφέρουν, αφενός, οι νέες τεχνολογίες για τη συμπερίληψη των ανθρώπων με αναπηρίες, και, αφετέρου, η οικονομική ανάπτυξη των μειονεκτικών περιοχών,

- να προάγουν το θετικό ρόλο της κοινωνικής οικονομίας, των πρωτοβουλιών τοπικής ανάπτυξης και των τοπικών κοινοτήτων στη δόμηση του κοινωνικού κεφαλαίου,

- να επισημαίνουν τη σημασία τόσο των επίσημων όσο και των άτυπων κοινωνικών δικτύων, περιλαμβανομένων και των ψηφιακών δικτύων, για την κοινωνική συνοχή και την ισορροπία μεταξύ ευελιξίας, ασφάλειας και ποιότητας ζωής,

- να αξιοποιούν τις νέες ευκαιρίες που ανοίγουν οι ΤΠΕ για ενεργό και εθελοντική συμμετοχή των πολιτών,

- να προλαμβάνουν κάθε ανισορροπία πρόσβασης στις νέες τεχνολογίες από άτομα άνω των 40 ετών και να ενθαρρύνουν τη συμμετοχή του πιθανώς ενεργού εργατικού δυναμικού, στο πλαίσιο της ευρωπαϊκής στρατηγικής απασχόλησης.

δ) Φύλο

- να εντάσσουν πλήρως τη διάσταση του φύλου σε όλους τους τομείς που αναφέρονται στα στοιχεία α), β) και γ), σύμφωνα με τις αρχές της ένταξης της διάστασης του φύλου,

- να ευνοούν τη χειραφέτηση των γυναικών στην κοινωνία της γνώσης και να εξασφαλίζουν ίσες ευκαιρίες πρόσβασης σε θέσεις λήψεως αποφάσεων στην οικονομική και δημόσια ζωή,

- να αντιμετωπίζουν το ζήτημα των διαφορών μεταξύ των φύλων όσον αφορά την πρόσβαση στην εκπαίδευση, τις θέσεις εργασίας και τη χρήση ΤΠΕ,

- να διευκολύνουν την πλήρη συμμετοχή των γυναικών, συμπεριλαμβανομένων εκείνων με αναπηρίες, στην επαγγελματική ζωή, μεταξύ άλλων, μέσω της επαρκούς παροχής υπηρεσιών φροντίδας για τα παιδιά και για άλλα εξαρτώμενα άτομα,

- να εξετάζουν τις συνθήκες εργασίας των γυναικών στην κοινωνία της γνώσης και να προωθούν τις αναγκαίες βελτιώσεις,

- να αξιοποιούν το δυναμικό των ΤΠΕ για τη δημιουργία νέων ευκαιριών εργασίας, ειδικότερα μέσω ηλεκτρονικής εργασίας, διευκολύνοντας τη συνύπαρξη της επαγγελματικής και προσωπικής ζωής, και για την ανάπτυξη προγραμμάτων εξ αποστάσεων εκπαίδευσης, ειδικότερα για γυναίκες σε αγροτικές περιοχές,

- να προωθούν τη χρήση των ΤΠΕ ως αποτελεσματικού μέσου διάδοσης πληροφοριών, προστασίας και υποστήριξης κατά της σεξιστικής βίας,

- να αναπτύσσουν πολιτικές προς υποστήριξη των οικονομικών πρωτοβουλιών στον τομέα ΤΠΕ και να ενισχύουν την ίση συμμετοχή σε συναφή δίκτυα,

- να επισημαίνουν τις συνέπειες των διαφορετικών επιλογών σπουδών ανάλογα με το φύλο και τις επακόλουθες επιπτώσεις τους στην εργασία και την κοινωνική ζωή και, πιο συγκεκριμένα, να ενθαρρύνουν περισσότερο τις γυναίκες να ακολουθούν σπουδές υψηλού επιπέδου σε τομείς σχετικούς με την κοινωνία πληροφοριών,

- να εξασφαλίζουν τη συλλογή δεδομένων διαχωρισμένων κατά φύλο που χρησιμοποιούνται στις ΤΠΕ με σκοπό την εκπόνηση σχετικών δεικτών.

4. ΣΗΜΕΙΩΝΕΙ τις δεσμεύσεις που έχουν ήδη αναληφθεί από τους κοινωνικούς εταίρους, ως μέρος του αυτόνομου προγράμματος εργασίας τους, και τους ΣΥΝΙΣΤΑ, σύμφωνα με τις εθνικές παραδόσεις και πρακτικές:

α) να επιτείνουν την προσοχή τους στο θέμα της κατάρτισης των γυναικών και των ανδρών στην κοινωνία της γνώσης·

β) να δώσουν ιδιαίτερη προσοχή στη συνέχιση των πρωτοβουλιών τους, οι οποίες ευνοούν τις ίσες ευκαιρίες για άντρες και γυναίκες όσον αφορά την πρόσβαση στην κατάρτιση, όπως πρακτικούς διακανονισμούς που διευκολύνουν την οικογενειακή ζωή, και στις πρωτοβουλίες τους σχετικά με άτομα με αναπηρίες·

γ) να συνεχίσουν τις προσπάθειές τους για να υλοποιήσουν το πλαίσιο δράσης τους για τη διά βίου μάθηση, που ολοκληρώθηκε το 2002, με ιδιαίτερη προσοχή στις πτυχές που επισημαίνονται ανωτέρω·

δ) να μελετούν και να αναλύουν νέους τρόπους και δυνατότητες που ευνοούν τη συσσώρευση και την ανάπτυξη του ανθρώπινου και του κοινωνικού κεφαλαίου στο μεταβαλλόμενο χώρο εργασίας·

ε) να πραγματοποιήσουν πρόοδο στον τομέα της κοινωνικής ευθύνης των επιχειρήσεων, δεδομένου και του θετικού της ρόλου για την ανάπτυξη των τοπικών κοινοτήτων·

στ) να υποστηρίζουν με διάφορα μέσα την επίτευξη κατάλληλης ισορροπίας εργασίας -προσωπικής ζωής, που θα επιτρέπει στους πολίτες να αφιερώνονται στις δραστηριότητες που αφορούν την οικογένεια και την κοινότητά τους, αλλά και σε δραστηριότητες εθελοντισμού, κοινωνίας των πολιτών και πολιτικής συμμετοχής·

ζ) να δίδουν ιδιαίτερη προσοχή στη διάσταση του φύλου κατά την ανάπτυξη πολιτικών ΤΠΕ έτσι ώστε να υπάρχουν ίσες ευκαιρίες πρόσβασης αντρών και γυναικών σε εργασίες ΤΠΕ.

5. ΚΑΛΕΙ την Επιτροπή:

α) να δίδει ιδιαίτερη προσοχή στις πτυχές που αφορούν το κοινωνικό και το ανθρώπινο κεφάλαιο, σε όλες τις τρέχουσες πολιτικές και πρωτοβουλίες της, εξασφαλίζοντας το συντονισμό και αποφεύγοντας περιττές επαναλήψεις·

β) να τονίζει τον καίριο ρόλο της λειτουργίας δικτύων, και μέσω των ΤΠΕ, μεταξύ τριτοβάθμιας εκπαίδευσης, κέντρων αριστείας και ερευνητικών ιδρυμάτων, προκειμένου να δομείται κοινωνικό κεφάλαιο για την ανάπτυξη και τη διάδοση υψηλής ποιότητας μαθησιακού υλικού και μεθοδολογίας·

γ) να συνεχίσει, σε συνεργασία με τα κράτη μέλη, την ανάλυση θεμάτων κοινωνικού και ανθρώπινου κεφαλαίου, των εξελισσόμενων αλληλεπιδράσεών τους μέσα στην κοινωνία της γνώσης και των επιπτώσεών τους στις συνθήκες ζωής και εργασίας· και να συνεχίσει τις προωθημένες έρευνές της στον τομέα αυτόν, μεταξύ άλλων, μέσω των ειδικών κέντρων της·

δ) να καθιερώσει ή να ενισχύσει την ήδη υφιστάμενη συνεργασία με άλλους διεθνείς οργανισμούς, καθώς και με τρίτες χώρες, για θέματα κοινωνικού και ανθρώπινου κεφαλαίου, να αναπτύξει δε βελτιωμένη εμπειρική ανάλυση στον τομέα αυτόν, ενόψει επίσης της Παγκόσμιας Διάσκεψης Κορυφής των ΗΕ με θέμα την κοινωνία της πληροφορίας, το Δεκέμβριο του 2003·

ε) να εξασφαλίσει τη συνεκτίμηση της διάστασης του φύλου κατά τη συνέχιση και ανάπτυξη των προαναφερόμενων δραστηριοτήτων και να εξετάσει εάν υπάρχει ανάγκη αξιολογήσεων της επίπτωσης του στοιχείου του φύλου στους προαναφερόμενους τομείς, έτσι ώστε να αποφεύγονται πιθανές ανεπιθύμητες αρνητικές επιπτώσεις και να βελτιώνονται η ποιότητα και η αποτελεσματικότητα των πολιτικών.

(1) ΕΕ C 292 της 18.10.2001, σ. 6.

(2) ΕΕ C 39 της 18.2.2003, σ. 5.

(3) Ορισμοί ESDIS:

Ανθρώπινο κεφάλαιο: Γνώση, δεξιότητες, αρμοδιότητες και προσόντα που χαρακτηρίζουν πρόσωπα τα οποία διευκολύνουν την προσωπική, κοινωνική και οικονομική ευημερία.

Κοινωνικό κεφάλαιο: Δίκτυα και συμμετοχή στη δημόσια ζωή μαζί με κοινούς κανόνες, αξίες, πολιτισμό, συνήθειες και πρακτικές, εμπιστοσύνη και κατανόηση που διευκολύνουν τη συνεργασία εντός ή μεταξύ των ομάδων, με σκοπό την επιδίωξη κοινών στόχων.